google/wiki40b huggingface dataset:
Anisorrhina

Utseende

Middelsstore (20–25 millimeter), blanke gullbasser. På farge er de gjerne rødbrune med gule og svarte tegninger, ikke metalliske.

Levevis

De voksne billene kommer gjerne til overmoden frukt og steder der det flyter ut sevje fra sår i trær.

Utbredelse

Slekten er utbredt i tropisk og subtropisk Afrika.
Båshus

Båshus er en matrikkelgard (gnr. 117) i Nordlia i Østre Toten. Garden består nå av to bruk, hovedbølet Båshus (bnr. 1 og 3) og Båshusbekken (bnr. 2). Hovedbølet var på 1800-tallet delt i to bruk, trulig kalt Nigarden og Oppigarden. Bnr. 1 og 3 består av 190 mål dyrka jord, 150 mål skau og 10 mål annet areal. Båshusbekken har 85 mål dyrka, 15 mål beite og 30 mål skau.
På hovedbølet er det eldre og interessant bebyggelse. Sjøl om de to bruka lenge har utgjort én gard, er det fortsatt to tun. Husa er bygd mellom ca. 1840 og 1920 og er alle pietetsfullt restaurerte av Ole Reistad og Leila Reinola. Spesielt de solsvidde uthusa er særegne for Båshus. Ekteparet kjøpte garden i 1964, og Reistad starta da planteskole på Båshus. Garden har fått fyldig omtale i boka Husene ved Mjøsa.
Ifølge Rygh er tolkinga av gardsnavnet usikker, men det kan vise til ei norrøn form *Botnshús. I tilfelle refererer forleddet botn til en senkning i terrenget bak husa på garden. Bruket Båshusbekken har navn etter en bekk med samme navn.
Saeid Ezatolahi

Landslaget

Han ble tatt ut i Irans tropp til VM i fotball 2018 i Russland.
Bolton Castle

Bolton Castle er et borganlegg i Wensleydale i Yorkshire Dales. Den nærliggende bebyggelsen Castle Bolton har tatt sitt navn fra borgen/slottet. Bygningen er vernet og den er listet på Scheduled Monument.
Bolton Castle ble oppført for rikskansler Richard le Scrope i perioden 1378–1399, etter tegninger av John Lewyn.
Maria Stuart ble holdt fengslet på Bolton Castle i seks måneder. Slottet ble påført store skader i den engelske borgerkrigen, men mye av det er likevel bevart. Borgen er fremdeles i eie av etterkommerne til Richard le Scorpe.
Walckenaeria nodosa

Utseende

Walckenaeria nodosa er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
The Wolf Man

Handling

Etter sin brors død bestemmer Larry Talbot seg for å flytte tilbake til Wales for å treffe sin far, Sir John Talbot. Her forelsker han seg i Gwen Conliffe, som driver en lokal antikvitetsbutikk. En kveld hvor de går tur sammen i skogen, blir de vitne til en kvinne som angripes av en ulv. Larry forsøker å redde henne, men kvinnen omkommer. Han klarer imidlertid å slå ulven i hjel, men ender samtidig med å bli bitt. Senere blir det klart at dette ikke var en vanlig ulv, men et overnaturlig vesen kalt varulv. Bittet han fikk gjør at han selv forvandles til en varulv.

Om filmen

The Wolf Man var ikke var den den første varulv-filmen, men var den første som ble en publikumssuksess, og den som fremfor noen banet vei for denne subsjangeren. Allerede i 1935 hadde filmselskapet Universal lansert Werewolf of London, men den ble ingen suksess. 
The Wolf Man er en av flere filmfigurer som ble lansert av filmselskapet Universal og som går under betegnelsen Universal Monsters. Disse innbefatter vampyrskikkelsen Dracula, Mumien, Frankenstein-monsteret, Den usynlige mann, Operafantomet og fiskeskapningen i Den sorte lagune.
Filmen har fått såpass mye som 94 % på Rotten Tomatoes.
Fotball under Sentralamerikanske og karibiske leker 1935

Fotball under Sentralamerikanske og karibiske leker 1935. Fotball var en av fjorten sporter i de tredje sentralamerikanske og karibiske leker som ble arrangert i San Salvador i El Salvador i perioden 16. mars til 5. april 1935. Det var andre gangen som fotball var med i de sentralamerikanske og karibiske leker. Det var kun en turnering for menn, seks lag deltok. Mexico vant alle sine fem kampe og vant turneringen.
Yongkang (Tainan)

Yongkang (tradisjonell kinesisk: 永康區; pinyin: Yǒngkāng Qū; Wade–Giles: Yung-k'ang Chü, POL: Éng-khong) er med sine rundt 215.000 innbyggerer det mest befolkningsrike distriktet i byen Tainan sørvest i republikken Kina på Taiwan. Frem til 2010 var Yongkang en egen by i det som frem til da var Tainan fylke.

Beliggenhet

Yongkang liger umiddelbart æst for hovedbyen Tainans eget bosettingsområde oå den sørlige del av Jianansletten, som er Taiwans største slette. Gjennom dette distriktet fører de viktigste nord-sør-forbindelsesakser på Taiwans, mororvei nr. 1, og jernbanen.  Traseen til Taiwan High Speed Rail løper gjennom Yongkangs østlige deg; men stoppestedet er i nabodsistriktet sønnenfor, Guiren.

Historie

Området ble befolket av han-kinesere mot slutten av Ming-dynastiets tid. I 1662 grunnla Koxinga kongriket Tungning, og Yongkang falt innenfor dette rikets grenser. 
Yongkangs vekst ble begunstiget av sin kommunikasjonsmessig gode beliggenhet og av nærheten til metropolen Tainan. Under anmnen halvdel av 1900-tallet vokste byen i betydning både industrimessig og ved sine høyskoler. Fra 1977 var Yongkang største bydistrikt i fylket Tainan. Også etterpå vokste befolkningen, fra ca 86.000 inmnbyggere i 1983 til mer enn 220.000 i dag. I 1993, da befolkningen overstek milepælen 150.000, fikk offisiell status som storby (tradisjonell kinesisk: 市; pinyin: Shì). 
Den 25. desember 2010 ble hele Tainans fylke innlemmet i byen Tainan; med dette fikk Yongkang status som bydistrikt (tradisjonell kinesisk: 區; pinyin: Qū).
Argos

Antikken

Regionen til Argos kalles Argolida. Navnet kommer av, via latin, fra den flertallsformen av sitt greske navn. Innbyggerne i Argos ble kalt Αργεῖοι, Argīvī på latin.
Navnet stammer fra tiden før grekerne, i likhet med navnet på dens akropolis, Larissa. Etiologisk stammer det fra en mytologisk grunnlegger Argos, sønn av Zeus og Niobe.
En neolitisk bosetning lå nær den sentrale helligdommen i Argolis. Helligdommen var dedikert «argiviske Hera». Hovedfestivalen i tempelet var Hekatombaia, en av de viktigstene markeringene i selve Argos. Walter Burkert (Homo necans, s. 185) forbandt festivalen med myter til Hermes sitt drap av Argos Panoptes. Der har vært spekulasjoner om at Hermes sitt epitet argeifontes som ble forstått som «argusdreperen» veldig tidlig, faktisk er forbundet med adjektivet argós, «skimrende» eller «rask», fra en rot arg- (urindoeuropeisk språk: *arǵ-, dermed også argyros, «sølv») med en betydning «skinnende klart» eller lignende, og bare sekundært forbundet med stedsnavnet eller den mytologiske Argus.
Argos var en betydelig festning i mykensk tid, og ble sammen med nabobyene Mykene og Tiryns veldig tidlige bosetninger på grunn av deres posisjoner i midten av den fruktbare sletten til Argolis.
På Homers tid tilhørte den en av tilhengerne til Agamemnon og gav sitt navn til de omkringliggende distriktene, argolidiske, som romerne kjente som Argeia. Historien til Argos var knyttet helt til Spartas etter det 6. århundre f.Kr.
På grunn av at byen nektet å delta i perserkrigene, ble Argos skydd av nesten alle de andre bystatene. Argos forble nøytral eller den ineffektive allierte til Athen i det 5. århundrets kamp mellom Sparta og Athen.

Middelalderen

I det 12. århundre ble en borg bygget på høyden Larissa, stedet for den antikke akropolisen, kalt Kastro Larissa. Argos falt til korsfarere, så til venetianere og ble tatt av osmanene i 1463. Morosini erobret den for Venezia i 1686, men den ble gjenerobret av osmanene i 1716. Den ble del av kongedømmet Hellas etter den greske uavhengighetskrigen.

Dagens Argos

Byen Argos er senteret for provinsen med samme navn, ett av de tre underområdene av prefekturet Argolida. Ifølge den greske folketellingen fra 2001 har byen en befolkning på 27 550. Den er den største byen i prefekturet, ett av de få prefekturene i Hellas hvor den største byen har større befolkning enn prefekturhovedstaden.
Betydelige deler av byen er bevart og er populære turistattraksjoner, men det er landbruk som er den primære økonomiske aktiviteten i området, der sitrusfrukt er den viktigste avlingen. Oliven er også populære her.
Svobodnyj (Sverdlovsk oblast)

Svobodnyj (russisk skrift Свободный) er et tettsted i Sverdlovsk oblast i Russland. Byen ligger 185 kilometer fra Jekaterinburg. Folketallet var i 2015 rundt 8 000. Stedet blir ofte også kalt Nizjnij Tagil (Nedre Tagil), fordi dette er en større og mer kjent plass med 50 000 innbyggere. Deler av byen er «ZATO», stengt for alminnelig ferdsel, fordi 42. strategiske missildivisjon har sitt hovedkvarter der.
Østsida

Østsida var en gratisavis for østsiden av Kristiansand, det vil si Lund og resten av byen øst for Otra. Avisa ble startet i 2002. Opplaget var på 17 000. Eier av Østsida var Kurt Mosvold og Roy Gundersen. Avisa ble i 2007 slått sammen med Vestsida til Kristiansand Avis.
Dynamo Kiev

Grunnleggelse

13. mai 1927 ble "Charter av Det Kievs proletariske sportforbundet Dynamo" offisielt registrert. Dynamo samlet medlemmer av NKVD (Folkekommissariatet for innenrikssaker) som også ble fotballspillere på fotballaget "Sovtorgsluzhaschie". Det året ble "Sovtorgsluzhaschie" en av hovedpretendentene til å vinne Kievsdiskriktdivisjon. Det lyktes derfor ikke å danne eget lag den sesongen. Derfor finnes den første omtalen av fotballaget "Dynamo" bare den 5. april 1928 i avisen "Aftens Kiev":
«Kievs fotballfotbundet "Dynamo" etablerer i år sitt eget fotballag.»
På Semen Zapadnois initiativ ble fotballaget etablert. Han var leder av Kievs NKVD. Hans varamedlem, Sergei Barminskiy, begynte å samle spillere. Hovedsakelig var det spillerne på de andre kievlagene.
Botnhamn

Botnhamn (Postnr. 9373), etter lokal uttale Botnhamna, er et bygdesamfunn på Nord-Senja i Troms. Bygda tilhører Lenvik kommune og ligger langs vestsiden av fjorden Stønnesbotn. Bygda ligger ca 54 km nordover på Senja fra Finnsnes.
Botnhamn skole (1.-10. trinn) betjener grunnkretsene Botnhamn, Stønnesbotn og Baltsfjord. I tillegg er det barnehage, Joker-butikk og aldershjem i bygda.

Historie

Botnhamn er som gård nevnt i historiske kilder ca. 1370, under navnet Stufunes. Gården har en rekke arkeologiske funn fra stein-, jern- og middelalder, og den mest kjente av disse er den såkalte sølvskatten fra Botnhamn fra rundt år 1000. Plassen har trolig vært en del av et høvdingerike lokalisert på begge sider av ytre Malangen. På 1600-tallet var Botn lensmannsgård i Balstad tingsted. Gjennom etablering av handelsvirksomhet på slutten av 1800-tallet, vokste Botnhamn fram til å bli et sentrum i Hillesøy.

Kommunikasjon

Fra Botnhamn går fylkesvei 862 til bygdene og fiskeværene i Berg og fra Kjosen i Stønnesbotn går fylkesvei 861 til Gibostad og Silsand. I tillegg har to mindre fylkesveier utgangspunkt i Botnhamn. Fv 274 (Tr.) går nordover langs Malangen til bygdene Sand og Laukvik, mens Fv 277 (Tr.) går over fjellet vestover mot Husøya. Det går også kommunal vei til den lille bygda Baltsfjord. Med bil er det 28 km til tettstedet Gibostad og 52 km til byen Finnsnes.
15 km mot sørøst, langs fylkesvei 861, ligger Lysnes, hvor det er hurtigbåtforbindelse med Tromsø.
Sommerstid er det dessuten fergeforbindelse, kalt Malangsforbindelsen, mellom Botnhamn og Brensholmen på Kvaløya. Malangsforbindelsen er vanligvis i drift fra slutten av april til begynnelsen av september med en ferge som tar ca. 26 biler. Overfarten tar om lag 40 minutter, og fra Brensholmen er det ca. en times kjøring til Tromsø.
Stephen Miller

Karriere

Miller tok en bachelorgrad i statsvitenskap ved Duke University i 2007. Etter studiene jobbet Miller som pressesekretær i USAs representanthus for republikanerne Michele Bachmann og John Shadegg. I 2009 startet han å jobbe som rådgiver for republikaneren Jeff Sessions i USAs senat.
I januar 2016 startet Miller å jobbe som rådgiver i Donald Trumps presidentkampanje i presidentvalget 2016. Etter Trumps seier i presidentvalget ble Miller og Jared Kushner utevnt til seniorrådgivere for president Trump i hans regjering som tiltrådte den 20. januar 2017.
Patronato Real

Patronato Real de las Indias eller det spanske patronat var en ordning mellom den spanske krone og pavestolen om de katolske misjoner i de områder som ble oppdaget og/eller kolonisert av Spania. Ordningen hadde sitt utgangspunkt i tre pavelige buller fra 1493, senere styrket i 1508.
Arrangementet gav den spanske krone, og i forlengelsen av den, de koloniale myndigheter betydelig myndighet i kirkelige anliggender. Utnevnelser biskoper og til sentrale prestestillinger måtte i regelen godkjennes av de borgerlige myndigheter. Forholdet mellom kirke og stat ble meget tett på denne måten, ettersom myndighetene i stor grad kunne sikre seg at den kirkelige øvrighet bestod av personer som de kunne samarbeide med.

Bakgrunn og problemer

Bakgrunnen for den spanske patronatsrett var de lignende konsesjoner som pavestolen allerede hadde gitt til Portugal i det øyemed å effektivisere misjonen i de områder som portugisiske oppdagelsesreisende kom til. Mange av disse oppdagelsesreisende, som seilte i kronens tjeneste, var medlemmer av en katolsk lekmannsorden, Kristusordenen.
Da spanske handelsmenn begynte å bygge opp et lignende oversjøisk velde, bad Spania om lignende patronatsprivilegier. Pave Alexander VI, som selv var spanjol, hadde stor forståelse for sine landsmenns ønsker, og i løpet av 1493 gav han tre buller som innrømmet Spania de samme privilegier som Portugal hadde fått.
Pavestolen kom snart til å angre på at man hadde gitt Spania, og også Portugal, så vide fullmakter. Den pavelige styring ble svekket på felter som kirken anså som meget viktige. Blant annet ble pavenes forbud mot slaveriet, som uttrykt f.eks. i pave Paul IIIs bulle Sublimis Deus i 1537, ikke tilstrekkelig påaktet i de spanske kolonier ettersom det ikke passet koloniherrene. Dette «statskirkesystemet» forsøkte pavene å omgå blant annet med jesuittene, en presteorden med et eget direkte ordensløfte til paven.
Csongrád (fylke)

Csongrád er et fylke (megye) i det sørøstlige Ungarn. Fylket ligger i Dél-Alföld (Det sørlige slettelandet) og deles av elven Tisza. Fylket grenser mot landene Serbia og Romania, og grense mot de ungarske fylkene Bács-Kiskun, Jász-Nagykun-Szolnok og Békés.
Fylket har 425 785 innbyggere og dekker et areal på 4263 km². I fylket er det 60 byer/tettsteder og fylkeshovedstaden er Szeged.

Demografi

Etter at den ottomanske okkupasjonen av Ungarn var over i 1715, var fylket nesten ubebodd. Befolkningstettheten var nede i mindre enn 5/km². I det 18. og 19. århundre, ble fylket befolket på nytt av etniske ungarere fra de relativt overbefolkede nordlige og vestlige fylkene i kongedømmet Ungarn. Nå er det fylket hjem for 423 826 mennesker (216 936 mennesker bor i storbyene Szeged og Hódmezővásárhely) og befolkningstettheten i fylket er 100 / km².

Geografi

Området hvor Csongrád fylke ligger er flatt. Fylket har et høytt antall timer med sol og god jord, noe som gjør fylket til det viktigste jordbruksområdet i Ungarn. De mest kjente jordbruksproduktene er paprika fra Szeged og løk fra Makó, men produksjonen av korn, grønnsaker og frukt er også betydelig. Halvparten av løk, paprika og grønnsakene produsert i Ungarn kommer fra Csongrád fylke. Fylket er også rikt på olje og naturgass.
Fylkets høyeste punkt er Ásotthalom (125 m) og det laveste er Gyálarét (78 m; laveste punktet i Ungarn).
Orekveldfly

Utseende

Ett middelsstort (vingespenn 36 – 43 mm), ganske mørkt grått nattfly med snøhvite bakvinger. Kroppen er ganske kraftig og kledt med lysgrå hår, antennene trådformede. Forvingene er spraglete i ulike nyanser av grått, ganske lys ved fremkanten og mørkere bakover. Bakvingene er snøhvite med en rad av små, mørke flekker langs ytterkanten. Larven er sylindrisk, svart med gule tverr-flekker, med mange, karakteristiske, kølleformede, svarte, lange børster.

Levevis

Orekveldfly forekommer i fuktige, litt rike løvskoger. Larvene lever helst på svartor (Alnus glutinosa) eller bjørk (Betula spp.), av og til også på andre løvtrær. De voksne sommerfuglene fly i mai – juli.

Utbredelse

Arten forekommer i Europa, bortsett fra de sørligste og nordligste delene, og videre østover til Japan. I Norge forekommer den fåtallig på Sørlandet og den sørligste delene av Østlandet.
Ingefærøl

Ingefærøl (også kjent under det engelske navnet Ginger ale) er en brus som ble oppfunnet på 1700-tallet i England. Den brukes særlig som ingrediens i drinker og består av kullsyreholdig vann, sukker og ingefær. Den finnes både med og uten alkohol.  
Ingefærøl ble svært populært i Norge da drinken Olsen Driver ble lansert i en kampanje for Sosialdepartementet som ville promotere en alternativ, alkoholfri drink. 
Roma Mineralvannfabrikk i Lillestrøm produserer Romas Ingefærøl.  
I Trøndelag er ingefærøl produsert på E. C. Dahls bryggeri tradisjonell drikke til sodd.
Årdal Billag

A/S Årdal Billag, Årdal i Sogn og Fjordane, ble startet i 1934. Hovedaksjonær var Årdal kommune. Selskapet hadde lokalruter i Årdal, og i tillegg ruter til Tyin og Fagernes. Disse rutene gikk i samarbeid med Jotunheimen og Valdresruten Bilselskap (JVB). Selskapet var med og etablerte Valdresekspressen i 1985. Det ble også kjørt godsruter til Oslo. I 1993 gikk Sogn Billag inn som 66 prosents eier av Årdal Billag samtidig som de overtok all kjøring som det lokale billaget drev. Sjåførane og bilmateriellet gikk over til Sogn Billag. 1/5 1994 ble Årdal Billag overtatt helt av Sogn Billag. Etter dette fortsatte Årdal Billag som et eiendomsselskap.
Tumladen

Tumladen er et geografisk sted i J.R.R. Tolkiens fiktive verden Midgard. Tumladen var navnet på den bortgjemte dalen i fjellene Echoriath (De omkransende fjell) hvor alvene bygde sin bortgjemte by Gondolin i det første tidevervet. I Tolkiens bok Silmarillion blir det fortalt om hvordan Turgon, en konge av Noldoene, finner dalen Tumladen med hjelp av valaen Ulmo, Vannets herre.
HKB 4./478 Bökfjord fyr

HKB 4/478 Bökfjord fyr var et tysk hærkystbatteri opprettet ved Bøkfjord fyr i juni 1941 under andre verdenskrig. Fortet var utrustet med fire franske 10,5 cm K331(f) kanoner. Batteriet ble evakuert på slutten av 1944.
Anantnag (distrikt)

Demografi

Ved folketellingen i 2011 var det 1 526 406 innbyggere i distriktet, mot 1 357 077 i 2001. Den urbane befolkningen utgjør 49,65 % av befolkningen.
Barn i alderen 0 til 6 år utgjorde 10,47 % i 20111. Antallet jenter i den alderen per tusen gutter var 795.
Mads Hansen

Bakgrunn

Hansen har tidligere spilt indreløper for Lier Idrettslag, Strømsgodset Toppfotball, to perioder i Mjøndalen Idrettsforening og Fredrikstad Fotballklubb.
25. oktober 2009 ble han matchvinner i kampen mellom Mjøndalen og Hønefoss Ballklubb etter et raid fra egen banehalvdel. Målet er sammenlignet med Diego Maradonas mål for Argentina mot England i kvartfinalen i VM i Mexico i 1986. Med seier 2–1 mot serielederen Hønefoss sikret Mjøndalen plassen i Adeccoligaen. Målet ble også kåret til «årets mål» under Gullballen på NRK1 6. november 2009. 
Han la opp som fotballspiller i april 2018 på grunn av manglende motivasjon.
Fra 2014 ledet han sammen med Christian Gauseth tv-serien 2 mot 1 på TV 2. Han medvirker i Spårtsklubben på VGTV sammen med Ida Fladen, Jon Martin Henriksen og Erik Follestad Johansen. Han har også deltatt i en podcast for NRK. og t
Hansen gav ut sin første låt, «Sommerkroppen», 30. mai 2018, en låt som etter to dager gikk til topps på den norske topplisten til musikkstrømmetjenesten Spotify. «Sommerkroppen» strømmet seg til gullplate raskere enn noen annen sang har gjort i Norge før. Hansen ble hyret inn til å delta på det årlige musikkarrangementet VG-lista topp 20, fredag 22. juni 2018 på Rådhusplassen i Oslo. Der avsluttet han showet med «Sommerkroppen». For låten vant han Spellemannprisen 2018 i klassen årets låt. I november 2018 fortsatte han sin musikkarriere, nå som produsent, med sangen «Juletragedien». Vokalen på sangen er fremført av Erik Follestad Johansen og Linni Meister, og sangen toppet den norske Spotify-listen fra 21. november og fram til jul.
Søndre Høland

Søndre Høland er en tidligere selvstendig kommune i Akershus fylke, fra 1837 del av Høland formannskapsdistrikt. Da var også Setskog del av Høland. Setskog ble skilt ut som egen kommune 1. januar 1905.
1. juli 1924 ble Høland delt i Søndre og Nordre Høland. Søndre Høland hadde ved opprettelsen 2 106 innbyggere.
1. januar 1966 ble Søndre og Nordre Høland, Aurskog og Setskog kommuner slått sammen til Aurskog-Høland kommune. Søndre Høland hadde ved sammenslåingen 2 173 innbyggere.
Harald Vindalen

Biografi

Vindalen tok artium på Skien Latinskole i 1925 og fortsatte å studere parallelt med jobb som vikarlærer i Oslo. Hans faglige interesser var innenfor litteratur, kunst, fransk, religionshistorie og mytologi. Etter fullført adjunkteksamen på Universitetet i Oslo, jobbet han som korrekturleser i Statistisk sentralbyrå fra 1935. Fra 1938 skrev han artikler i Dagbladet om flere forfattere, blant andre Harry Martinson, Thomas Mann og Charles Baudelaire. I 1945 ble han headhuntet til Aschehoug forlag av direktør William Nygaard.

Litterær konsulent

Vindalen var litterær konsulent for Aksel Sandemose, Stein Mehren, Kate Næss, Dag Solstad, Arild Nyquist, Bjørn Gunnar Olsen, Ketil Bjørnstad, Liv Køltzow, Ragnar Vold og flere andre. Han var også den i forlaget som tok seg av sport, blant andre Knut Johannesen som skrev boka Fra Kampen til Squaw Valley i 1960.
Striberg

Striberg er et tettsted i Nora kommune i Örebro län i landskapet Västmanland i Sverige. Det ligger cirka ti kilometer nordvest for Nora. I 2010 hadde tettstedet 317 innbyggere.
Østre Halsen

Østre Halsen er et tettsted i Larvik kommune i Vestfold. Østre Halsen ligger på østsiden av Numedalslågens utløp i Larviksfjorden. Fram til kommunesammenslåingen 1. januar 1988 lå Østre Halsen i Tjølling kommune.

Den kjente hvalfangeren, sydhavsfareren og oppdageren Carl Anton Larsen, ble født på Østre Halsen. Han har fått en egen gate på Østre Halsen oppkalt etter seg, C A Larsens vei. Bokseren Magnus Larsen kom også fra Østre Halsen. Østre Halsen har egen kirke (Østre Halsen kirke) og barneskole (Østre Halsen skole). Metodistkirkens Wesley kapell ble revet.

Historie

I 1630 anla Ove Gjedde Halsen hovedgård på en grunn som var utskilt fra Gloppe (antageligvis på Kirkeløkka). Så tidlig som i 1661 ble det sagt at gårdshusene hadde falt sammen, ettersom mennesker ikke hadde bodd der på flere år, kun en husmann i ei hytte. De første ti, tolv husene ble bygget mellom 1670 og 1700. Rundt 1860 startet skipsbyggingen for alvor i Hølen og folketallet økte.

Østre Halsen bygningskommune

Østre Halsen bygningskommune ble opprettet ved kongelig resolusjon 12. august 1870. Egentlig hørte bare tettbegyggelsen inn under bygningskommunen. I 1875 ble den utvidet med samme grenser som Østre Halsens Fattigdistrikt. I 1946 kom det til en ytterligere utvidelse. Huseierne valgte representanter til bygningskommuestyret bestående av fem personer. De valgte deretter sin formann (ordføreren i bygningskommunestyret). Bygningskommunen ble opphevet 1. oktober 1960.

Flyfoto fra 1960

Galleriet viser Widerøes flyfoto av Østre Halsen like øst for Numedalslågen og Larvik sentrum. Bildene er tatt sommeren 1960.